Talous- ja sosiaalikomitean lausunto aiheesta "Ehdotus neuvoston asetukseksi (EY) maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun asetuksen (ETY) N:o 2081/92 muuttamisesta"



Virallinen lehti nro C 030 , 30/01/1997 s. 0039



Talous- ja sosiaalikomitean lausunto aiheesta "Ehdotus neuvoston asetukseksi (EY) maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun asetuksen (ETY) N:o 2081/92 muuttamisesta" () (97/C 30/15) Neuvosto päätti 2. elokuuta 1996 Euroopan yhteisön perustamissopimuksen 43 ja 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut maa- ja kalatalousjaosto antoi lausuntonsa 5. syyskuuta 1996. Esittelijänä toimi Staffan Nilsson. Talous- ja sosiaalikomitea hyväksyi 25. ja 26. syyskuuta 1996 pitämässään 338. täysistunnossa (syyskuun 25. päivän kokouksessa) seuraavan lausunnon. Äänestyksessä annettiin 97 ääntä puolesta, 2 vastaan, ja 6 pidättyi äänestämästä. 1. Komission ehdotus 1.1. Komissio ehdottaa (KOM(96) 266 lopull., 12.6.1996), että asetukseen (ETY) N:o 2081/92 sisältyvää, maantieteellisiä merkintöjä ja alkuperänimitysten suojaa koskevaa siirtymäkautta muutetaan. 1.2. Asetuksen nykyisen sanamuodon mukaan kyseinen siirtymäkausi on viisi vuotta asetuksen julkaisemisesta alkaen. Tämä merkitsee, että siirtymäkausi päättyy 25. heinäkuuta 1997. 1.3. Komission ehdotuksen mukaan siirtymäkausi lasketaan alkavaksi päivästä, jolloin komissio lopullisesti hyväksyi rekisteröimisen. Tämän mukaan siirtymäkausi alkoi 12. kesäkuuta 1996, jolloin komissio hyväksyi rekisteröintiehdotuksen asetuksessa säädetyn yksinkertaistetun menettelyn mukaisesti (asetuksen 17 artikla). 2. Taustaa 2.1. Asetuksessa (ETY) N:o 2081/92 säädetään maataloustuotteiden ja elintarvikkeiden maantieteellisten merkintöjen ja alkuperänimitysten suojasta. Kyseiset tuotteet tulee rekisteröidä ja komission tulee päättää asiasta. 2.2. TSK antoi 1991 lausunnon komission ehdotuksesta (). Komitea kannatti ehdotusta ja täydensi sen määräyksiä tietyin lisäyksin. 2.3. Rekisteröinti merkitsee, että tietyt maantieteelliset merkinnät ja alkuperänimitykset voidaan suojata ja niitä saavat käyttää vain määrätyllä alueella sijaitsevat yritykset. 2.4. Jäsenvaltiot saavat asetuksen mukaan säilyttää kansalliset määräyksensä viiden vuoden siirtymäkauden ajan, mikäli kyseiset tuotteet ovat olleet laillisesti kaupan vähintään viisi vuotta ennen asetuksen julkaisemista ja niiden todellinen alkuperä ilmenee selvästi etiketistä. 2.5. Ensimmäinen rekisteröintiehdotus tehtiin kuitenkin vasta maaliskuussa 1996. 3. Huomioita 3.1. Käsiteltävässä ehdotuksessa maantieteellisten merkintöjen ja alkuperänimitysten suojasta annetun asetuksen muuttamisesta puututaan ainoastaan siirtymäkauteen. 3.2. On oleellista, että asetuksen mukainen rekisteröinti tehdään säntillisesti ja huolellisen tutkimuksen perusteella, mutta selvitysten laatimiseen näyttää kuluneen kohtuuttomasti aikaa, mikä on haitannut asetuksen tarkoitusperien toteutumista. 3.3. Tästä on ollut seurauksena, että yritysten on ollut käytännöllisesti katsoen mahdotonta sopeutua asetukseen, sillä kysymykseen tulevilta seuduilta ei ollut saatu rekisteröitäväksi ainoatakaan nimitystä. 3.4. Tuotteen nimen valitsemisesta ja muuttamisesta voi aiheutua yrityksille paljon kustannuksia niin suorien pakkauskulujen kuin uusien tuotenimien markkinoinnin muodossa. 3.5. Niinpä sopeuttava siirtymäkausi on oikeudelliselta kannalta ehdottoman välttämätön. 3.6. Komissio ehdottaa niin ikään, että koska siirtymäkausi antaa jäsenvaltioille mahdollisuuden säilyttää kansalliset määräyksensä, sitä sovelletaan myös asetuksen 13 artiklan 1 kohdan a alakohtaan, eikä ainoastaan b alakohtaan. Tämä on oikeaa sopeuttamista. 4. Päätelmät 4.1. Komitea kannattaa ehdotusta siirtymäkauden laskemisesta rekisteröinnin virallistamispäivästä sekä siirtymäkauden soveltamista niin 13 artiklan 1 kohdan a alakohtaan kuin b alakohtaankin. 4.2. Komitea pahoittelee kuitenkin, että rekisteröinti ja niin muodoin asetuksen soveltaminen ovat pahoin viivästyneet. 5. Yhteenveto 5.1. Kysymys merkinnöistä, alkuperänimityksistä ja kuluttajavalistuksesta on tullut viime aikoina joka suhteessa yhä tärkeämmäksi sekä tuottajille että kuluttajille. 5.2. Sisämarkkinoiden kannalta yleensä on tärkeää, että tällaisessa tiedotustoiminnassa noudatetaan kaikille yhteisiä markkinasääntöjä. Tärkeää on niin ikään, että komissio kuuntelee avoimesti kuluttajien vaatimuksia. Tämä on ratkaisevaa tuottajien uskottavuuden, markkinakysynnän, kuluttajansuojan ja siten myös työllisyyden kannalta EU:n piirissä. 5.3. Niinpä TSK kehottaa komissiota laatimaan viipymättä uusia säännösehdotuksia maataloustuotteiden ja elintarvikkeiden alkuperänimitysten käytön laajentamiseksi perustamissopimuksen 38 artiklan (II osasto) mukaisesti, sisämarkkinoiden vahvistamiseksi ja kuluttajien luottamuksen kasvattamiseksi unioni tuotteisiin. Bryssel, 25. syyskuuta 1996. Talous- ja sosiaalikomitean puheenjohtaja Carlos FERRER () EYVL N:o C 241, 20. 8. 1996, s. 7. () EYVL N:o C 269, 14. 10. 1991, s. 62.